MS «Nordnorge»

Denne artikkelen omhandler dagens hurtigruteskip fra 1997. For andre skip med samme navn, se Nordnorge.

MS «Nordnorge» (kallesignal 3YGW) er et hurtigruteskip eid av rederiet Hurtigruten ASA, og ble overlevert rederiet Ofotens og Vesteraalens Dampskibsselskab (OVDS) i mars 1997. Skipet var byggnummer 266 ved Kværner Kleven Verft i Ulsteinvik, og kostet 511 millioner kroner. Skipet har siden april 1997 gått i fast rotasjon i hurtigruten, bare avbrutt av cruise-oppdrag. Etter snaue to måneder i vinteropplag, ble MS «Nordnorge» 19. desember 2008 utleid som hotellskip til Aker Solutions ASA. Vinteren 2009/2010 lå skipet i opplag før hun igjen gikk inn i hurtigrutetrafikk i 2010.

Historie 

I  mai 1994 kontraherte Ofotens og Vesteraalens Dampskibsselskab MS «Nordnorge». Kjølstrekkingen fant sted 8. september 1995, og skroget ble sjøsatt 6. juli 1996. 1. mars 1997 var skipet ferdig, og 19. mars samme år ble skipet døpt av daværende samferdselsminister Sissel Rønbeck. Dagen etter dåpen la skipet ut på cruise til Shetland, Orknøyene, Østlandet, København og Østersjøen.

Den 29. april startet hun fra Bergen på sin første rundtur i hurtigrutetrafikk og erstattet MS «Kong Olav» fra 1964. 27. februar 2001 på sørgående grunnstøtte skipet ved Sauraholmen ved Nesna. Hun kom av grunnen og gikk til kai ved egen hjelp, men måtte avbryte rundturen og gå til Fiskerstrand Verft for å repareres. Fra 2002 til 2007 tilbragte MS «Nordnorge» vinterhalvåret på cruise i Antarktis.

I mars 2006 fusjonerte Ofotens og Vesteraalens Dampskibsselskab (OVDS) med Troms Fylkes Dampskibsselskap (TFDS) og dannet Hurtigruten Group, som senere skiftet navn til Hurtigruten ASA. Alle skipene fikk ny skorsteinsdekor, men beholdt navnene og hjemmehavnene. Den 30. januar 2007 grunnstøtte søsterskipet MS «Nordkapp» ved Deceptionøya i øygruppen Sør-Shetlandsøyene i Antarktis. Ytre skrog ble skadet og tok inn vann, men på grunn av dårlig vær ble de 294 passasjerene evakuert først 24 timer senere. De ble tatt ombord i MS «Nordnorge» som var i farvannet, og brakt til land i det sørlige Argentina.

Høsten 2008 meldte Hurtigruten ASA om store underskudd, og MS «Nordnorge» gikk til StatoilHydros anlegg på Mongstad for å brukes som hotellskip. Vinterseilingene i Antarktis ble kansellert på grunn av høye drivstoffkostnader og dårlig lønnsomhet. Sammen med MS «Nordkapp» og MS «Polarlys» ble MS «Nordnorge» lagt ut for salg i september 2008. Ifølge Hurtigruten ASAs delårsrapport 3. kvartal 2009, er salget foreløpig stoppet i påvente av anbudskriteriene for neste konsesjonsrunde.

Den 21. oktober ble MS «Nordnorge» lagt i vinteropplag på Åndalsnes i Møre og Romsdal. 19. desember 2008 tegnet Aker Solutions ASA en kontrakt med Hurtigruten ASA om å leie MS «Nordnorge» som hotellskip i Adriaterhavet. Leieavtalen varte frem til 13. august 2009, hvorpå skipet hadde et verkstedsopphold i Tyskland før hun ble lagt i opplag. MS «Nordnorge» lå i opplag frem til april 2010, da hun gikk inn i hurtigrutetrafikk for MS «Finnmarken», som gikk til Australia som hotellskip.

Mellom 16. og 22. juni 2011, ble MS «Nordnorge» sin ferd fra Bergen til Kirkenes dokumentert av NRK i Hurtigruten: Minutt for minutt.

3. november 2014 grunnstøtte MS «Nordnorge» ved kaia i Skjervøy på sørgående. Skipet forlot Skjervøy klokken 19.45, før det måtte returnere med både passasjerer og mannskap, til sammen 254 personer ombord. Skipet gikk senere til  Fosen Yard, der det viste seg at skipet har fått en flenge på styrbord side av bulben.

Skipet 

MS «Nordnorge»s tonnasje er 11 384 bruttotonn, 4 209 nettotonn, og lasteevnen er på 1 171 dødvekttonn. Lasting og lossing foregår med gaffeltruck gjennom en stor sideport med 5 tonns palleheis på babord side. Hovedmotorene er to sekssylindrede Krupp MaK DM 6 M552 C firetakts dieselmotorer. Oppgitt ytelse er 6 120 hestekrefter hver. Elektrisk kraft blir produsert av to akselgeneratorer og to Ulstein Bergen KRG-8 diesel hjelpemotorer. Fremdriftssystemet er gearet slik at det kan kjøres i 5 forskjellige driftsmoduser med både diesel-elektrisk og konvensjonell mekanisk kraftoverføring. Dette gjør at én hovedmotor kan drive begge propellene samtidig. Propellene har Ka-Me-Wa vribare blad. I tillegg har MS «Nordnorge» fire Brunvoll sidepropeller; to 1 075 hestekrefters sidepropeller i baugen, og to 601 hestekrefters sidepropeller akter. I likhet med de andre skipene fra den nye generasjonen har MS «Nordnorge» aktive stabilisatorer.

Utvendig og teknisk er MS «Nordnorge» identisk med søsterskipet MS «Nordkapp». Den største forskjellen er at MS «Nordnorge» har 12 mini-suiter, noe som i forhold til MS «Nordkapp» reduserer antall lugarer til 217, og køyekapasiteten til 457. Skipet er sertifisert for 691 passasjerer i kystfart. Spisesalen ligger akterut på dekk 4, og har plass til 240 gjester. I panoramasalongen forut på dekk 7 er det plass til 161 passasjerer. I tillegg har skipet bar, bibliotek, kafeteria og 2 konferanserom.

Masthøyde er 30,6 m. MS «Nordnorge» har IMO-nummer 9107784.

Bildegalleri

Søsterskip 
 MS «Nordkapp»

Se også 
 Liste over hurtigruteskip

Referanser

Litteratur 
 Dag Bakka jr. – Hurtigruten, sjøveien mot nord (side 208). Seagull Publishing 2003 – ISBN 82-91258-17-1

Eksterne lenker 
 
 
 Hurtigruten ASA – MS Nordnorge Besøkt 11. november 2008
 DNV Vessel Info - MS Nordnorge: Machinery summary Besøkt 12. desember 2008
 Omfattende uoffisiell side om hurtigrutene Besøkt 2. oktober 2008
 Tyskspråklig side om hurtigrutene – MS Nordnorge Besøkt 12. desember 2008
 Mike Bents hurtigrutesider – MS Nordnorge Besøkt 12. desember 2008
 Hurtigrutens historie fra hjemmesiden Besøkt 9. oktober 2011

Hurtigruteskip
Skip fra 1997
1997 i Norge
Skip bygget i Norge
Artikler i sjøfart-prosjektet